Die Dordtse Leerreëls – Gereformeerde Kerk Kempton Park-Noord\nVerwerping van die dwalings waardeur die Nederlandse Kerke ‘n tyd lank in beroering gebring is (1-9)\n7. Hierdie uitverkiesing is ‘n onveranderlike voorneme van God. Daarvolgens het Hy nog voor die skepping ‘n sekere aantal mense uit die hele menslike geslag uitverkies. Hierdie menslike geslag het deur hulle eie skuld van hulle oorspronklike ongeskondenheid in sonde en verderf verval. Die uitverkorenes is dus nie beter of waardiger as die ander nie, maar verkeer saam met die ander in die gemeenskaplike ellende. Nogtans het Hy hulle, uit volkome vrye welbehae van sy wil en uit louter genade, tot die saligheid in Christus uitverkies. God het Christus ook van ewigheid af tot Middelaar en Hoof van al die uitverkorenes en tot Fondament van die saligheid gestel. So het Hy ook besluit om die uitverkorenes aan Christus te gee om hulle salig te maak. Deur sy Woord en Gees roep en trek God die uitverkorenes kragdadiglik tot gemeenskap met Hom. Hy het dus besluit om aan die uitverkorenes die ware geloof in Christus te gee, hulle te regverdig en te heilig en om hulle, wat kragtig in die gemeenskap van sy Seun bewaar word, uiteindelik as bewys van sy barmhartigheid en tot lof van sy oorvloedige en heerlike genade te verheerlik.\nSoos geskrywe is: Toe die kinders nog nie gebore was en nog geen goed of kwaad gedoen het nie, …, is vir haar (nl Rebekka) gesê: Die oudste sal die jongste dien. Soos geskrywe is: Jakob het Ek liefgehad en Esau het Ek gehaat (Rom 9:11,12,l3); en: Daar het gelowig geword almal wat verordineer was tot die ewige lewe (Hand 13:48).\n16. Hulle wat die lewende geloof in Christus, die vaste vertroue, die gewetensrus, die beoefening van kinderlike gehoorsaamheid en die roem in God deur Christus nog nie ten volle ervaar nie – ofskoon hulle die middele gebruik waardeur God hulle beloof, het om hierdie dinge in ons te bewerk – moet nie mismoedig word wanneer hulle van die verwerping hoor nie. Hulle moet hulleself ook nie onder die verworpenes reken nie, maar ywerig voortgaan om die middele te gebruik, vurig verlang na die tyd van oorvloediger genade en dit ook met eerbied en ootmoed verwag. Hulle wat ernstig begeer om hulle tot God te bekeer, om Hom alleen gehoorsaam te wees en van die liggaam van die dood verlos te word, maar op die pad van die vroomheid en die geloof nog nie so ver gekom het as wat hulle wel wou nie, behoort nog minder die leer van die verwerping te vrees. Die barmhartige God het immers beloof dat Hy die dowwe lamppit nie sal uitblus en die geknakte riet nie sal verbreek nie. Maar hierdie leer is tereg verskriklik vir almal wat God en die Verlosser, Jesus Christus, verag en hulleself geheel en al aan wêreldse sorge en sondige begeertes oorgegee het. Dit sal so bly solank hulle hulle nie met erns tot God bekeer nie.\n2. Die Sinode verwerp die dwaling van hulle wat leer: Die uitverkiesing van God tot die ewige lewe is veelsoortig: die een is algemeen en onbepaald, die ander is besonder en bepaald. Laasgenoemde val weer in twee dele uiteen: Dit is òf ‘n onvolkome herroeplike, nie-beslissende en voorwaardelike uitverkiesing, òf ‘n volkome, onherroeplike, beslissende en volstrekte uitverkiesing. Verder: Daar is een uitverkiesing tot die geloof en ‘n ander tot die saligheid, dit wil sê daar kan ‘n uitverkiesing tot die regverdigmakende geloof wees sonder dat daar ‘n beslissende uitverkiesing tot saligheid hoef te wees. Die Sinode leer: Dit is ‘n versinsel van die menslike verstand wat buite die Skrif om uitgedink is. Dit vernietig die leer van die uitverkiesing en verbreek hierdie goue ketting van ons saligheid. Die wat Hy vantevore verordineer het, dié het Hy ook geroep; en die wat Hy geroep het, dié het Hy ook geregverdig; en die wat Hy geregverdig het, dié het Hy ook verheerlik (Rom 8:30).\n3. Die Sinode verwerp die dwaling van hulle wat leer: Die welbehae en voorneme van God, waarvan die Skrif in die leer van die uitverkiesing melding maak, bestaan nie daarin dat God sekere, bepaalde mense bo ander uitverkies het nie. Dit bestaan daarin dat God uit alle moontlike voorwaardes – soos byvoorbeeld die werke van die wet – of uit die orde van alle dinge, die wesenlik onverdienstelike daad van die geloof en die onvolmaakte gehoorsaamheid daarvan tot ‘n voorwaarde vir die saligheid uitverkies het. Dit sou Hy dan genadiglik wou reken as ‘n volkome gehoorsaamheid en dit waardig ag om met die ewige lewe te beloon. Die Sinode leer: Hierdie skadelike dwaling maak die welbehae van God en die verdienste van Christus kragteloos. Terselfdertyd word die mense deur nuttelose vrae van die waarheid van die genadige regverdigmaking en van die eenvoud van die Skrif weggelei. Daarmee word hierdie uitspraak van die apostel as onwaar bestempel: God het ons geroep met ‘n heilige roeping, nie volgens ons werke nie, maar volgns sy eie voorneme en genade wat ons van ewigheid af in Christus Jesus geskenk is (2 Tim 1:9).\n4. Die Sinode verwerp die dwaling van hulle wat leer: Die voorwaarde wat vir die uitverkiesing tot die geloof vereis word, is dat die mens die lig van die natuur reg moet gebruik en vroom, klein, nederig en geskik vir die ewige lewe moet wees – asof die uitverkiesing op die een of ander manier van hierdie dinge sou afhang. Die Sinode leer: Dit klink na Pelagius en is in stryd met die leer van die apostel waar hy skrywe: Ons het vroeër gewandel in die begeerlikhede van ons vlees toe ons die wil van ons vlees en van die sinne gedoen het; en ons was van nature kinders van die toorn net soos ook die ander. Maar God, wat ryk is in barmhartigheid het ons deur sy groot liefde waarmee Hy ons liefgehad het, toe ons dood was deur die misdade, lewend gemaak saam met Christus – uit genade is julle gered – en saam opgewek en saam laat sit in die hemele in Christus Jesus, sodat Hy in die eeue wat kom, laat betoon die uitnemende rykdom van sy genade in goedentierenheid oor ons in Christus Jesus. Uit genade is julle gered, deur die geloof, en dit nie uit julleself nie: dit is die gawe van God; nie uit die werke nie, sodat niemand mag roem nie. (Ef 2:3-9).\n5. Die Sinode verwerp die dwaling van hulle wat leer: Die onvolkome en nie-beslissende uitverkiesing van spesifieke mense tot saligheid het tot stand gekom uit die vooruitgesiene geloof, bekering, heiligheid en vroomheid, wat òf net begin het òf al ‘n tyd lank geduur het. Die volkome en beslissende uitverkiesing het egter tot stand gekom uit die volharding in die vooruitgesiene geloof, in bekering, in heiligheid en in vroomheid tot die einde toe. Dit is die waarde van die genade en die evangelie waarvolgens hy wat uitverkies word, waardiger is as hy wat nie uitverkies word nie. Die geloof, geloofsgehoorsaamheid, heiligheid, vroomheid en volharding is dus nie vrugte of gevolge van die onveranderlike uitverkiesing tot heerlikheid nie, maar noodsaaklike voorwaardes en oorsake daarvan. In die geval van uitverkorenes, is dit vooraf vereis en vooruitgesien asof hulle dit reeds volbring het. Die Sinode leer: Dit is in stryd met die hele Skrif wat hierdie en dergelike uitsprake telkens weer in ons ore en harte inskerp: Die uitverkiesing is nie uit die werke nie, maar uit Hom wat roep (Rom 9:11). Daar het gelowig geword almal wat verordineer was tot die ewige lewe (Hand 13:48). Hy het ons in Hom uitverkies … om heilig … te wees (Ef 1:4). Julle het My nie uitverkies nie, maar Ek het julle uitverkies (Joh 15:16). As dit deur genade is, is dit nie meer uit die werke nie (Rom 11:6) Hierin is die liefde: nie dat ons God liefdgehad het nie, maar dat Hy ons liefgehad het en sy Seun gestuur het (1 Joh 4:10).\n7. Die Sinode verwerp die dwaling van hulle wat leer: Daar is in hierdie lewe geen vrug, geen besef en geen sekerheid van die onveranderlike uitverkiesing tot heerlikheid nie, behalwe dié wat van ‘n veranderlike en onsekere voorwaarde afhang. Die Sinode leer: Nie alleen is dit ongerymd om te beweer dat daar ‘n onsekere sekerheid is nie, maar dit stry ook met die ervaring van die heiliges. Uit die besef van hulle uitverkiesing verheug die heiliges hulle saam met die apostel en roem hulle in hierdie weldaad van God (Ef 1). In gehoorsaamheid aan Christus verbly hulle hulle saam met die dissipels dat hulle name in die hemel opgeskrywe is (Luk 10:20). Ook stel hulle die besef van hulle uitverkiesing teenoor die vurige pyle van aanvalle van die duiwel, terwyl hulle vra: Wie sal beskuldiging inbring teen die uitverkorenes van God? (Rom 8:33).\n9. Die Sinode verwerp die dwaling van hulle wat leer: Dit is nie enkel en alleen die welbehae van God wat die oorsaak is waarom Hy die evangelie eerder na die een as na die ander volk stuur nie. Dit gebeur omdat die een volk beter en waardiger is as die ander aan wie die evangelie nie meegedeel word nie. Die Sinode leer: Dit ontken Moses as hy die Israelitiese volk soos volg toespreek: Kyk, aan die HERE jou God behoort die hemel, ook die hoogste hemel, die aarde en alles wat daarin is. Maar net aan jou vaders het die HERE ‘n welgevalle gehad om hulle lief te hê, en Hy het julle, hulle nageslag ná hulle, uit al die volke uitverkies, soos dit vandag is (Deut 10:14,15). En Christus het gesê: Wee jou, Gorasin, wee jou, Betsaida! want as in Tirus en Sidon die kragtige dade plaasgevind het wat in julle plaasgevind het, sou hulle hul lankal in sak en as bekeer het (Matt 11:21).\nHoofstuk 2: Die dood van Christus en die verlossing van die mense deur sy dood (1-9) 1. God is nie alleen in die hoogste mate barmhartig nie, maar ook in die hoogste mate regverdig. Sy geregtigheid – soos Hy Hom in sy Woord geopenbaar het – eis dat ons sondes, wat teen sy oneindige majesteit begaan is, nie alleen met tydelike nie, maar ook met ewige strawwe na siel en na liggaam gestraf moet word. Ons kan aan hierdie strawwe nie ontkom nie, tensy aan die geregtigheid van God voldoen word.\n4. Hierdie dood het daarom so ‘n groot krag en waarde, omdat Hy wat dit ondergaan het, nie alleen ‘n ware en volkome heilige mens is nie, maar ook die eniggebore Seun van God. Hy is saam met die Vader en die Heilige Gees een en dieselfde ewige en oneindige Wese. So moes ons Verlosser dan ook wees. Boonop het sy dood so ‘n groot krag en waarde, omdat Hy geweet het dat Hy die toorn van God en die vloek, wat ons deur ons sondes verdien het, gedra het.\n8. Dit was immers die volkome vrye raadsbesluit, genadige wil en voorneme van God die Vader, dat die lewendmakende en saligmakende krag van die uiters kosbare dood van sy Seun al die uitverkorenes tot voordeel sal strek. So het God slegs aan die uitverkorenes die regverdigende geloof geskenk om hulle daardeur onfeilbaar salig te maak. Dit wil sê: Dit was die wil van God dat Christus deur die bloed van die kruis – waarmee Hy die nuwe verbond bevestig het – uit elke volk, stam, geslag en taal húlle en hulle alleen kragdadiglik sal verlos, wat van ewigheid af tot die saligheid uitverkies en deur die Vader aan Hom gegee is. Ook was dit die wil van God dat Christus aan hulle die geloof sal gee wat Hy, soos ook die ander saligmakende gawes van die Heilige Gees, deur sy dood vir hulle verwerf het. Verder, dat Hy hulle van al hulle sondes – sowel die erfsonde as die daadsonde wat ná en vóór die geloof begaan is – deur sy bloed sal reinig. Ten slotte, dat Hy hulle tot die einde toe getrou sal bewaar, en uiteindelik sonder enige vlek of rimpel in heerlikheid by Hom sal neem.\n9. Hierdie raadsbesluit is die gevolg van God se ewige liefde vir die uitverkorenes. Die besluit word van die begin van die wêreld af tot vandag toe kragdadig uitgevoer ondanks die vergeefse verset van die magte van die doderyk. Hierdie besluit sal steeds uitgevoer word, sodat die uitverkorenes op die regte tyd in een liggaam vergader sal word. Daar sal altyd ‘n kerk van gelowiges wees, gegrond in die bloed van Christus. Hierdie kerk moet sy Verlosser, wat sy lewe aan die kruis vir die kerk gegee het – soos ‘n bruidegom sy lewe vir sy bruid sal gee – standvastig liefhê en Hom met volharding dien en van nou af tot in alle ewigheid verheerlik.\n1. Daarom verwerp die Sinode die dwaling van hulle wat leer: God die Vader het sy Seun tot die kruisdood bestem sonder ‘n sekere en besondere besluit om iemand sekerlik salig te maak. Die noodsaaklikheid, nuttigheid en waardigheid van die verdienste van die dood van Christus sou gevolglik ongeskonde, in alle dele volmaak, volkome en as een geheel kon bestaan selfs al sou geen enkele mens ooit werklik gedeel het in die verlossing wat Hy verwerf het nie. Die Sinode leer\_: Hierdie leer verag die wysheid van God die Vader en die verdienste van Jesus Christus en is in stryd met die Heilige Skrif. Ons Verlosser sê immers: Ek lê my lewe af vir die skape en Ek ken hulle (Joh 10:15, 27). En die profeet Jesaja sê van die Verlosser: as sy siel ‘n skuldoffer aangebied het, sal Hy ‘n nakroos sien; Hy sal die dae verleng, en die welbehae van die Here sal deur sy hand voorspoedig wees (Jes 53:10). Verder weerspreek dit die geloofsartikel waarmee ons bely dat ons aan die kerk glo.\n2. Die Sinode verwerp die dwaling van hulle wat leer: Dit was nie die doel van die dood van Christus om die nuwe verbond van die genade werklik deur sy bloed te bevestig nie. Dit was alleen maar om vir die Vader eenvoudig die reg te verwerf om opnuut met die mense ‘n verbond van die genade of van die werke, net soos Hy wil, te kan sluit. Die Sinode leer: Dit is immers in stryd met die Skrif wat leer dat Christus Borg en Middelaar geword het van ‘n beter, dit wil sê, van die nuwe verbond (He:b 7:22) en dat ‘n testament eers by ‘n sterfgeval geldig is (Heb 9:15,17).\n4. Die Sinode verwerp die dwaling van hulle wat leer: God die Vader het ‘n nuwe genadeverbond met die mense deur die tussenkoms van die dood van Christus gesluit. Hierdie verbond bestaan nie daarin dat ons deur ons geloof, vir sover dit die verdienste van Christus aanneem, voor God regverdig en salig gemaak word nie. Dit bestaan daarin dat God, nadat Hy die eis van die volmaakte gehoorsaamheid aan die Wet afgeskaf het, nou die geloof self en die onvolmaakte geloofsgehoorsaamheid as volmaakte gehoorsaamheid aan die Wet beskou en dit dan uit genade waardig ag om dit met die ewige lewe te beloon. Die Sinode leer: Hierdie mense weerspreek die Skrif: Hulle word deur sy genade sonder verdienste geregverdig deur die verlossing wat in Christus Jesus is. Hom het God voordestel in sy bloed as ‘n versoening deur die geloof (Rom 3:24,25). Met die goddelose Socinus voer hulle ‘n nuwe en vreemde leer oor regverdiging van die mens voor God in. Dit is in stryd met die eenstemmige belydenis van die hele kerk.\n2. Net soos die mens ná die val was, so was ook die kinders wat hy voortgebring het. As verdorwene het hy verdorwe kinders voortgebring. Dit hou in dat die verdorwenheid, volgens die regverdige oordeel van God, van Adam af op al sy nakomelinge oorgegaan het. Net Christus is hierin ‘n uitsondering. Die verdorwenheid van die mens ontstaan dus nie deur navolging, soos die Pelagiane vroeër beweer het nie, maar deur die voortplanting van die verdorwe natuur.\n4. Na die sondeval het daar in die mens tog nog ‘n bietjie van die lig van die natuur oorgebly. Daardeur het hy ‘n mate van kennis van God, van die natuurlike dinge, van die onderskeid tussen die betaamlike en onbetaan like bly behou en vertoon hy in sekere mate ‘n strewe na deug en openbare gedissiplineerdheid. Vir die mens is dit egter onmoontlik om deur hierdie lig van die natuur tot die saligmakende kennis van God te kom en hom tot God te bekeer. Gevolglik kan hy selfs in natuurlike en burgerlike sake hierdie lig nie reg gebruik nie. Hoe ook al, veeleer verduister hy dit heeltemal op verskillende maniere en bedek dit in ongeregtigheid. Omdat hy dit doen, is daar voor God vir hom geen verontskuldiging nie.\n7. Hierdie verborgenheid van sy wil het God in die Ou Testament aan min mense bekend gemaak, maar in die Nuwe Testament, waar die onderskeid tussen die volke nou weggeneem is, het Hy dit aan meer mense geopenbaar. Die oorsaak waarom hierdie bedeling so verskillend is, moet nie aan die waardigheid van die een volk bo die ander of aan die beter gebruik van die lig van die natuur toegeskryf word nie, maar aan die volledig vrye welbehae en onverdiende liefde van God. Daarom moet hulle wat sonder en teen enige verdienste so ‘n groot genade deelagtig word, dit met ‘n nederige en dankbare hart erken. Die ander wat hierdie genade nie ontvang nie, moet saam met die apostel die strengheid en regverdigheid van die oordele van God aanbid sonder om dit met nuuskierigheid te ondersoek.\n9. Baie mense wat deur die bediening van die evangelie geroep is, kom nie na Hom toe nie en word nie bekeer nie. Die skuld hiervoor lê nie in die evangelie of in Christus wat deur die evangelie aangebied is nie, ook nie in God wat mense deur die evangelie roep en aan hulle ook verskillende gawes gee nie. Die skuld lê by die geroepenes self. Sommige neem deur sorgeloosheid die Woord van die lewe nie aan nie. Ander neem dit wel aan, maar nie in die binneste van hulle hart nie, met die gevolg dat hulle ná ‘n kortstondige blydskap van die tydelike geloof weer terugval. Ander weer, laat die saak van die Woord deur die dorings van die sorge en deur die welluste van die wêreld verstik en dra geen vrugte nie, soos ons Verlosser dit in die gelykenis van die saaier leer (vgl Matt 13).\n10. Ander mense weer, wat deur die verkondiging van die evangelie geroep is, kom en word bekeer. Dit moet egter nie aan die mens toegeskryf word nie asof hy hom deur sy vrye wil van ander onderskei wat net so ‘n groot of genoegsame genade tot geloof en bekering ontvang het. So stel die hooghartige kettery van Pelagius dit. Dit moet aan God toegeskryf word. Hy het hulle van ewigheid af in Christus as sy eiendorn uitverkies. Hy roep almal kragdadig in die tyd en skenk hulle geloof en bekering. Nadat hulle uit die mag van die duisternis verlos is, bring Hy hulle ook in die ryk van sy Seun, om die deugde van Hom, wat hulle uit die duisternis tot sy wonderbare lig geroep het, te verkondig en om nie in hulleself nie, maar in die Here te roem. So getuig die Apostoliese geskrifte telkens.\nI I. Verder: wanneer God sy welbehae in die uitverkorenes tot uitvoering bring en die ware bekering in hulle werk, dan laat Hy die evangelie nie net uiterlik aan hulle verkondig nie. Hy verlig ook nie net hulle verstand kragtig deur die Heilige Gees, sodat hulle die dinge van die Gees van God reg verstaan en onderskei nie. Maar deur die kragtige werking van dieselfde Gees, wat die wedergeboorte skenk, dring Hy ook deur tot in die binneste dele van die mens, open Hy die geslote hart, versag Hy wat hard is en besny Hy wat onbesnede is. In die wil stort Hy nuwe eienskappe in en maak die wil, wat dood was, lewend; wat sleg was, goed; wat onwillig was, gewillig en wat ongehoorsaam was, gehoorsaam. Hy beweeg en versterk die wil sodat dit, soos ‘n goeie boom, vrugte van goeie werke kan dra.\n12. Dit is die wedergeboorte, die nuwe skepping, die opwekking uit die dood en die lewendmaking waarvan die Skrif so heerlik spreek wat God sonder ons in ons werk. Dit alles word glad nie deur die uiterlike prediking alleen, deur morele oorreding of op enige ander wyse in ons gewerk nie, sodat, na die voltooiing van God se werk, dit dan in die mens se mag sou lê om weergebore te word of nie, om bekeer te word of nie. Dit is ‘n volkome bonatuurlike, baie kragtige en tegelyk baie aangename, wonderlike, verborge en onbeskryflike daad van God. Volgens die getuienis van die Skrif wat deur Hom, die Outeur van hierdie werkinge, geïnspireer is, is dit in sy krag nie minder of geringer as die skepping of die opwekking van die dooies nie. Die gevolg is dat almal in wie se harte God op hierdie wonderlike wyse werk, sekerlik, onfeilbaar en kragdadig weergebore word en daadwerklik glo. Dan word die wil, wat nou vernuwe is, nie alleen deur God gedryf en beweeg nie, maar omdat dit deur God beweeg word, werk dit ook self. Daarom word ook tereg gesê dat die mens, deur die genade wat hy ontvang het, glo en hom bekeer.\n13. Die aard van hierdie werking kan die gelowiges in hierdie lewe nie volkome begryp nie. Intussen is dit vir hulle ‘n gerusstelling dat hulle weet en oortuig is dat hulle deur hierdie genade van God van harte glo en hulle Verlosser liefhet.\n14. So is die geloof dan ‘n gawe van God, nie omdat dit deur God aan die vrye wil van die mens aangebied word nie, maar omdat dit aan die mens inderdaad geskenk word en vir hom ingegee en ingestort word. Ook is dit nie so dat God net die vermoë om te glo gee nie en daarna van die vrye wil van die mens die instemming of die daadwerklike geloof verwag nie. Sowel die wil om te glo as die geloof self word in die mens tot stand gebring. Immers, Hy wat in die mens werk om te wil sowel as om te werk, bewerk alles in almal.\n16. Die mens het egter deur die sondeval nie opgehou om ‘n mens, toegerus met verstand en wil, te wees nie. Die sonde, wat die hele menslike geslag deurdring het, het die natuur van die mens nie weggeneem nie, maar dit bederf en in geestelike sin gedood. Daarom werk hierdie Goddelike genade van die wedergeboorte nie in die mense asof hulle stokke en blokke is nie; ook vernietig dit nie die wil en sy eienskappe nie, en dwing dit nie met geweld teen sy sin nie. Die genade maak die wil geestelik lewend, genees, verbeter en buig dit tegelykertyd lieflik en kragtig. Terwyl sondige opstandigheid en verset vroeër volkome oorheers het, begin ‘n gewillige en opregte gehoorsaamheid aan die Gees nou die oorhand kry. Hierin lê die ware en geestelike vernuwing en die vryheid van ons wil. Inderdaad, as die wonderlike Werkmeester van alle goeie dinge nie so met ons gehandel het nie, dan sou die mens glad geen hoop hê om deur sy vrye wil uit die sondeval op te staan nie. Deur sy vrye wil het hy homself, toe hy nog gestaan het, in die verderf gestort.\n17. Die almagtige werking van God, waardeur Hy ons natuurlike lewe skep en onderhou, sluit nie die gebruik uit van die middele waardeur God na sy oneindige wysheid en goedheid hierdie krag van Hom wil uitoefen nie, maar eis juis dat hulle gebruik sal word. Net so sluit hierdie bonatuurlike werking van God, waardeur Hy ons weergebore laat word, volstrek nie die gebruik van die evangelie uit en werp dit ook nie omver nie. Inteendeel, die alwyse God het dit tot ‘n saad van die wedergeboorte en tot voedsel vir die siel bestem. Die apostels, en die leraars wat hulle opgevolg het, het dan ook die mense oor hierdie genade van God, tot sy eer en tot onderdrukking van alle hoogmoed, gelowig onderrig. Hulle het ook nie nagelaat om die mense ondertussen deur middel van heilige vermanings uit die evangelie, onder die bearbeiding van die Woord, van die sakramente en van die kerklike tug te hou nie. Net so moet hulle wat in die gemeente onderrig gee of die wat onderrig ontvang, hulle ook nie nou aanmatig om God te versoek deur die dinge te skei wat Hy na sy welbehae wou saamvoeg nie. Deur die vermanings word die genade immers gegee, en hoe gewilliger ons ons amp uitoefen, des te heerliker word die weldaad, wat God in ons werk, openbaar. So vorder God se werk op die allerbeste manier. Aan dié God alleen kom toe, vanweë die middele sowel as vanweë die verlossende vrug en krag daarvan, alle heerlikheid tot in ewigheid. Amen.\n4. Die mag van God, waardeur Hy die ware gelowiges in die genade bevestig en bewaar, is so groot dat hulle nie deur die sondige natuur oorwin kan word nie. Tog word die bekeerdes nie altyd so deur God gelei en beweeg dat hulle – deur hulle eie skuld – in sommige besondere gevalle nie van die leiding van die genade sou kon afwyk en deur die begeerlikhede van die sondige natuur verlei word en dit navolg nie. Daarom moet hulle voortdurend waak en bid dat hulle nie in versoekings gelei word nie. As hulle dit nie doen nie, kan hulle deur hulle sondige natuur, die wêreld en Satan tot groot en gruwelike sondes verlei word. Soms word hulle ook inderdaad, onder die regverdige toelating van God, daartoe verlei. Die droewige val van Dawid, Petrus en ander heiliges, wat vir ons in die heilige Skrif beskryf is, bewys dit.\n5. Met sulke growwe sondes vertoorn hulle God vreeslik, verdien hulle die dood en bedroef hulle die Heilige Gees, versteur hulle die oefening in die geloof, verwond hulle die gewete ernstig en verloor hulle soms ‘n tyd lank die besef van die genade. Dit gebeur totdat God, wanneer hulle deur ‘n opregte berou op die regte pad terugkeer, weer die lig van sy Vaderlike aangesig oor hulle laat skyn.\n10. Hierdie sekerheid spruit dus nie voort uit enige besondere openbaring wat sonder of buite die Woord plaasgevind het nie, maar uit die geloof aan die beloftes van God wat Hy in sy Woord baie oorvloedig tot ons troos geopenbaar het; uit die getuienis van die Heilige Gees: Hierdie Gees getuig saam met ons gees dat ons kinders van God is. En omdat ons kinders is, is ons ook erfgename. Ons is erfgename van God, mede-erfgename van Christus (Rom 8:16,17), en, laastens, uit die ernstige en heilige strewe na ‘n goeie gewete en goeie werke. As die uitverkorenes van God in hierdie wêreld nie hierdie vaste troos het dat hulle die oorwinning sal behou en hierdie onfeilbare pand van die ewige heerlikheid sou besit nie, dan sou hulle die ellendigste van al die mense wees.\n13. Wanneer die vertroue in die volharding weer lewendig word in hulle wat uit ‘n val in sonde weer opgerig word, bring dit geen ligsinniglieid of verwaarlosing van die vroomheid nie, maar eerder ‘n baie groter begeerte om nougeset in die paaie van die Here te wandel. Hierdie paaie is vantevore gemaak. Wanneer hulle daarop loop, behou hulle gevolglik die sekerheid van hulle volharding. ‘n Verdere gevolg is dat die aangesig van die versoende God – waarvan die aanskouing vir die gelowiges soeter as die lewe en die verberging bitterder as die dood is – nie weer weens hulle misbruik van sy Vaderlike goedheid van hulle afgewend word en hulle só in swaarder gemoedskwellings verval nie.\nDie Sinode leer: Hierdie mening is duidelik ‘n Pelagiaanse dwaling. Terwyl dit die mense vry wil maak, beroof hulle God van sy eer. Dit is ook in stryd met die deurlopende getuienis van die evangeliese leer wat die mens alle stof tot roem ontneem en die lof vír hierdie weldaad alleen aan die genade van God toeskryf. Dit is verder ook in stryd met die uitspraak van die apostel: Dit is God wat ons ook sal bevestig tot die einde toe, om in die dag dat onse Here Jesus Christus onberispelik te wees (1 Kor 1:8).\nDie Sinode leer: Dieselfde apostel Johannes, nadat hy in 1 Johannes 5:16, 17 melding gemaak het van hulle wat tot die dood sondig, en dit verbied het om vir hulle te bid, voeg dadelik in v. 18 daarby: Ons weet dat elkeen wat uit God gebore is, nie sondig (naamlik met so ‘n sonde) nie, maar hy wat uit God gebore is, bewaar homself, en die Bose het geen vat op hom nie (1 Joh 5:18).\n5. Die Sinode verwerp die dwaling van hulle wat leer: ‘n Mens kan in hierdie lewe geen sekerheid van die toekomstige volharding sonder ‘n besondere openbaring besit nie.\nDie Sinode leer: Deur hierdie leer word die vaste troos wat die ware gelowiges in hierdie lewe het, weggeneem en die twyfel van die pousgesindes weer in die kerk ingevoer. Die heilige Skrif lei egter hierdie sekerheid nie telkens uit ‘n besondere en buitengewone openbaring af nie, maar uit die kenmerke wat aan die kinders van God eie is, en uit die standhoudende beloftes van God. Dit kom veral na vore by die apostel Paulus in Romeine 8:39: Geen skepsel sal ons skei van die liefde van God wat daar in Christus onde Here is nie en by Johannes: Hy wat sy gebooie bewaar, bly in Hom en Hy in hom. En hieraan weet ons dat Hy in ons bly: aan die Gees wat hy ons gegee het (1 Joh 3:24).\n7. Die Sinode verwerp die dwaling van hulle wat leer: Die geloof van hulle wat slegs ‘n tyd lank glo, verskil net in tydsduur van die regverdigende en saligmakende geloof.\nDie Sinode leer: Christus stel immers self duidelik in Matteus 13:20 en Lukas 8:13 en volgende verse nog ‘n drieledige onderskeid vas tussen hulle wat net ‘n tyd lank glo en die ware gelowiges. Hy sê: Eersgenoemdes ontvang die saad op rotsagtige grond, maar die gelowiges in goeie grond of in goeie harte; eersgenoemdes is sonder wortel, maar die gelowiges het ‘n vaste wortel; eersgenoemdes dra nie vrug nie, maar die gelowiges dra met standvastigheid of volharding in verskillende mate hulle vrugte.\nDie voorgaande is dan die duidelike, eenvoudige openhartige verklaring van die regsinnige leer aangaande die Vyf Artikels waaroor in Nederland verskil van mening is. Tegelykertyd is dit die verwerping van die dwalings waardeur die Nederlandse kerke ‘n tyd lank in beroering was. Die Sinode oordeel dat hierdie uiteensetting en verwerping uit die Woord van God geneem is en met die belydenisse van die Gereformeerde Kerke ooreenstem. Hieruit blyk dit duidelik dat mense vir wie dit allermins betaamlik was, in stryd met alle waarheid, eerlikheid en liefde die volk die volgende wou wysmaak:\ndat hierdie leer ‘n oorkussing van die duiwel en die sondige natuur en ‘n vesting van die Satan is, waaruit hy vir alle mense hinderlae opstel, die meeste verwond en baie met pyle òf van wanhoop òf van sorgeloosheid dodelik tref;\ndat hierdie leer God tot outeur van die sonde, ‘n onregverdige, ‘n tiran en ‘n huigelaar maak en dat dit niks as die herleefde leer van die Stoïsyne, Manigeërs, Libertyne en Moslems is nie;\nDaarom doen hierdie Sinode van Dordrecht in die Naam van die Here ‘n beroep op almal wat die Naam van ons Verlosser Jesus Christus gelowig aanroep, om die geloof van die Gereformeerde Kerke nie te beoordeel op grond van hier en daar saamgeroepte lasteringe of op grond van persoonlike uitsprake van verskeie ouer of jonger leraars nie. Hierdie uitsprake word dikwels slegs met kwade bedoelings aangehaal of vermink en tot ‘n verkeerde betekenis verdraai. Hulle moet eerder op grond van die openbare belydenisse van genoemde Gereformeerde Kerke oordeel en op grond van hierdie uiteensetting van die regsinnige leer wat met algemene instemming van almal saam en van elke lid van die hele Sinode afsonderlik vasgestel is.\nTen slotte doen hierdie Sinode ‘n beroep op alle mededienaars in die evangelie van Christus om hulle in die behandeling van hierdie leer in die skole en in die kerke vroom en gelowig te gedra. Hulle moet hierdie leer sowel mondeling as skriftelik tot eer van Naam van God, tot heiligmaking van die lewe en tot troos van die verslae harte uitlê. Hulle moet in ooreenstemming met die Skrif nie alleen na die reël van die geloof dink nie maar ook praat. Eindelik moet hulle hulle weerhou van alle uitsprake wat die voorgeskrewe perke van die ware strekking van die Heilige Skrif oorskry. Sulke uitsprake kan aan die skaamtelose dwaalleraars ‘n gegronde rede gee om die leer van die Gereformeerde Kerke sleg te maak of te belaster.


Geskenke uit Spanje vir Oranje? – praag.co.za — 20 jaar jonk!\nGeskenke uit Spanje vir Oranje?\nSuid-Afrikaanse kinders word vertel Kersvader bring kersgeskenke van die Noordpool af. Nederlandse kinders glo Sinterklaas kom van Spanje af…\nNou speel Oranje in die eindstryd teen Spanje, en Nederland sal ‘n behoorlike Piet Hein uit die hoed moet pluk om die span met kwiksilwer voetwerk te sink.\nSpanje het Duitsland wat sonder sy voorste angels moes speel, met een nul geklop. Die Spanjaarde het met vernuftige voetwerk die Duitsers baie snoep met die bal behandel. Met die suinige balbesit kon die Duitsers nie hul strooptogte loods wat hulle die toernooi se doelevrate gemaak het nie.\nMaar…die Duitsers het ook met veel minder vuur gespeel en hul aangeewerk was ook nie suiwer nie. So is Duitse besit gou nek omgedraai en nou speel Spanje in sy eerste wêreldbeker-eindstryd ooit.\nOp papier is Spanje, die Europese kampioene, die gunsteling om Nederland te troef. Die Nederlanders het egter nog nie op alle silinders gevuur nie, en tog onoorwonne van die eindstryd deurgedring. Spanje self is gereeld die wisselvalligheid self en ‘n afdag gaan die een of ander tyd aanbreek. Maar selfs al speel Spanje soos Woensdag, behoort Nederland die pyp te kan rook.\nOm vir die Nederlanders te kom Sinterklaas speel is egter nie in die Spanjaarde se gedagtes nie.\nmega jokerФільчаков Олександр Васильович\nSkrywer Dan RoodtGepubliseer op 7 Julie 2010 Kategorieë SokkerSleutelwoord Geskenke uit Spanje vir Oranje?, Nederland, Sokker, spanje, Sport\nVorige Vorige artikel: Nederland se goue era\nVolgende Volgende artikel: Die Stem roep!\nLeon Lemmer: Vryheid van uitdrukking, anders die tirannie van stilte\nJoseph Secrève: Je suis Afrikaner


Hoe ek my gewilde beelde vir sosiale media en die sosiale verkeer met 30.9% verhoog het Martech Zone\nLaat verlede November het ek besluit om my optimale gebruik te toets voorgestelde beelde vir sosiale media om te sien of dit enige voordeel sou hê. As u al 'n geruime tyd 'n leser of intekenaar is, weet u dat ek my werf voortdurend gebruik vir my eie eksperimente.\nDie ontwerp van 'n meer oortuigende beeld wat op sosiale media gedeel word, voeg 5 of 10 minute by my voorbereiding van die artikel, dus dit is nie 'n groot tydsinvestering nie ... maar die minute tel altyd op en ek wil daarop let dat ek my tyd verstandig belê. wanneer dit kom by Martech Zone.\nTerwyl ek vroeër net 'n aantal foto's geneem het wat verteenwoordigend van die inhoud was, het ek doelbewus 'n beeld gebou wat die volgende het:\ngrootte - Ek het 'n sjabloon in gebou Illustrator dit is 1200px breed met 675px lank. Ek het my tema ook aangepas om die prente teen hierdie geoptimaliseerde waarde te vertoon.\nHandelsmerk - Ek sluit nie die naam van die webwerf in nie, maar bevat altyd die logo sodat dit deurgaans in my sosiale media-opdaterings herken word.\nTitel - 'n Boeiende titel wat nie altyd by die werklike teks in my artikel hoef te pas nie. Ek kan die titel vir die soektog optimaliseer, maar die titel op my prent herskryf om meer klik te probeer kry.\nImage - Ek het 'n intekening op Depositphotos waar ek maklik illustrasies kan soek en vind wat ek kan aflaai en inkorporeer.\nEk gebruik dan Feedpress om my artikels outomaties na my sosiale kanale te publiseer. die resultaat is 'n twiet of Facebook-opdatering wat regtig uitstaan. Hier is hoe dit lyk Twitter:\nHoe voed digitale bemarking u verkoopstrechter https://t.co/QMp6i6aq18 #martech pic.twitter.com/3o1O2D6ssB\n- martech zone (@martech_zone) 28 Februarie 2021\nOmdat die titels in Engels geskryf is, het ek die afgelope paar maande 'n ontleding gedoen, virale berigte verwyder en die gehoor beperk tot die Verenigde State, Kanada, die Verenigde Koninkryk, Nieu-Seeland en Australië. Die resultate was redelik skrikwekkend ...\nBinne Google Analytics het 'n periode-oor-tydperk-analise van my sosiale media-verwysings gelei tot 'n 30.9%-verhoging in bladsy-aansigte wat van sosiale media afkomstig is, waar my prente optimaal is.\nInteressant genoeg het die sosiale mediakanaal waaraan ek die minste tyd spandeer om ... die Facebook-bladsy te spandeer, die mees dramatiese toename ... 59.4%.\nDit is nie alles perfek nie ... Ek het opgemerk dat my gemiddelde tyd op bladsy en die bladsye per besoek van hierdie nuwe besoekers laer was (minder as 10%), dus hoewel ek meer besoekers lok, doen ek nog steeds geen goeie werk in hou hulle hier.\nEk gaan voort om te werk en die werf op ander maniere te optimaliseer, veral om honderde ou artikels per week deur te werk, sommige op te dateer, te verwyder, om te lei en te werk aan die algehele kwaliteit van die werf. Ek het ook 'n outomatiese vertaaldiens wat die aantal besoekers die hoogte laat inskiet vanuit lande wat nie Engels praat nie.\nDie pogings lewer baie vrugte in verkryging ... jaar-op-jaar-statistieke vir die afgelope 30 dae:\nDirekte verkeer styg met 58.89%\nOrganiese soek het met 41.18% gestyg.\nVerkeer op sosiale media het met 469.70% toegeneem\nOor die algemeen het my webwerf sy verkeer omtrent verdubbel ... waaroor ek baie bly is!\nHet u hulp nodig met u digitale bemarking?\nAs u 'n oudit op u webwerf wil hê met spesifieke strategieë wat u verkryging kan verbeter, kontak my gerus op Highbridge. Ek kan 'n oudit vir u doen, u spanopleiding aanbied of u selfs as 'n kliënt neem om u te help om u digitale bemarkingsresultate te verbeter. Ek is ook baie vertroud met die optimalisering van WordPress-werwe as u werklike infrastruktuur en ontwikkelingshulp benodig.\nOpenbaarmaking: Ek gebruik geaffilieerde skakels vir verskillende dienste in hierdie artikel.\nTags: voorgestelde beeldesosiale grootte beeldgroottesosiale media beeldevoorskoue op sosiale mediasosiale media verkeer


Ramaphosa nou voorloper | Die Vryburger\nNadat al die nege provinsies hul nominasies aangekondig het, het Cyril Ramaphosa 1 861 nominasies ontvang teenoor Dlamini-Zuma se 1 309.\nDie ANC Jeugliga, Vroueliga en Veterane het elk ‘n verdere 60 stemme met die Jeug- en Vrouliga wat waarskynlik Dlamini-Zuma sal nomineer en die Veterane vir Ramaphosa.\nPolitieke ontleders sê dat die telling die 223 nominasies van Oos-Transvaal uitsluit waar die word “eenheid” aangedui was teenoor die name van die ses kandidate.\nDie groter provinsies steun egter vir Dlamini-Zuma en diesulkes stuur meer afgevaardigdes na die konferensie wat beteken dat die laaste sê nog nie gesê is nie.\nDaar word ook verwag dat groot bedrae aan omkoopgeld gewissel sal word om bepaalde kandidate te bevoordeel. By een van die vorige ANC-konferensies was daar skynbaar omkoopgeld van sowat R50 miljoen betrokke.


Skole moet ‘binnekort’ vir 2020 hervat – kenners | Maroela Media\nAngie Motshekga, minister van basiese onderwys. (Foto: @ParliamentofRSA/Twitter)\nSkole en onderwysinstellings is vasbeslote dat onderwys in die klaskamer so gou moontlik moet hervat, ten spyte van vrese dat die koronavirus op dié manier sal versprei. Skole pleit ook by ouers om nie op te hou om skoolfonds te betaal nie, al is die skoolvakansie met ŉ paar weke verleng.\nSkoolhoofde in Gauteng het voorstelle aan die departement van basiese onderwys (DBO) gestuur oor hoe die skooljaar vir die res van die jaar kan voortgaan. Skole is sedert 18 Maart gesluit en sal weens die verlengde tydperk van algehele afsondering nie voor Mei kan oopmaak nie.\nIn ŉ dokument aan die departement, wat Maroela Media onder oë gehad het, voer die hoofde aan dat baie leerders nie toegang het tot hulpbronne aanlyn nie en dit daarom belangrik is om terug te keer na die klaskamer. Baie ouers het ook ophou skoolfonds betaal omdat skole toe is. “As skole langer gesluit bly, sal skole selfs minder skoolfonds invorder. Dit kan veroorsaak dat skole dalk van die personeel wat deur die beheerliggaam aangestel is, sal moet afdank. Ouers betaal ook nie meer vir nasorg of kos by die skool se snoepie nie en dié inkomste gaan dus ook verlore,” lui die dokument.\nDaarom stel skoolhoofde voor dat skole weer op 4 Mei begin en dat slegs twee grade op een dag vir die eerste maand skoolgaan. Daarna kan drie grade per dag skoolgaan. Die voorstelle sluit in:\nonderwysers moet in besonder op gr. 3, gr. 7 en matriek fokus.\nbyeenkomste van meer as 10 onderwysers of leerders op ŉ slag moet nie toegelaat word nie.\nsport en ander naskoolse aktiwiteite sal eers in Julie hervat.\nklaskamers moet slegs tot tussen 25% en 40% van die kapasiteit gevul word.\nleerders moet nie almal saam pouse hou nie, maar in groepe verdeel word.\nin die geval waar leerders klasse moet wissel, moet onderwysers eerder van klas tot klas beweeg.\nMelanie Buys, hoof van ontwikkeling aan die Skoleondersteuningsentrum (SOS), sê skole beraam allerhande planne om te verseker dat leer steeds in dié tyd voortgaan. Sy sê ook dat skole ŉ inkomste verloor omdat talle ouers ophou skoolfonds betaal het. “Daar is baie ouers wat swaar kry weens die afsondering en aansoek gedoen het vir kwytskelding, maar ander het net eenvoudig ophou betaal,” sê Buys. Sy het ouers aangemoedig om in dié tyd aan te hou om skoolfonds te betaal, aangesien skole steeds hard agter die skerms werk om leermateriaal aan leerders beskikbaar te stel. Die SOS stel Vrydag ŉ raamwerk bekend om skole te help om ná die tydperk van afsondering so gou moontlik weer op dreef te kom .\nMelanie Buys, hoof van ontwikkeling aan die SOS. (Foto: Verskaf.)\nProf. Jonathan Jansen, oudrektor van die Universiteit van die Vrystaat, het aan die SABC gesê die 2020-skooljaar moet na sy mening heeltemal geskrap word. Hy stel voor dat skole leerders bloot na die volgende jaar bevorder, maar ŉ plan gereed hê om leerders te help om verlore werk in te haal. Hy sê dít is nodig ten einde te verhoed dat ŉ bottelnek vorm deur leerders wat nie vanjaar slaag nie, terug te hou.\nElijah Mhlanga, woordvoerder van die DBO, het egter dié voorstel verwerp. “Die harde werk van leerders en onderwysers kan nie bloot verwerp word indien kreatiewe maniere gevind kan word om die jaar te voltooi nie,” sê Mhlanga. Die DBO het die afgelope week ŉ voorlegging aan die kabinet gemaak waarin hulle voorstelle maak van hoe die 2020‑ akademiese jaar gered kan word te midde van langdurige onderbrekings weens die stand van algehele afsondering. Minister Angie Motshekga het vroeër aan eTV gesê dié voorstelle sluit in om die skoolvakansies vir die res van die jaar te verkort of te laat wegval.\nalgehele afsondering In die nuus onderwys\nDit is nie ‘n werkbare oplossing vir skole met groot klasse nie. Ek is ‘n onderwyseres by een van die grootste laerskole in die Oos Kaap. Ons het gemiddeld 45 kinders in klasse. Ons graad drie klasse is baie klein waarin ons moet klasgee. Indien die kinders nie saam kan pouse hou nie gaan die in die klas se aandag afgetrek word van die wat pouse hou en sal jy ook nie jouself kan hoor in die klas as gevolg van die kinders wat buite raas nie. Is geensins ‘n werkbare oplossing in die praktyk nie.\nKinders word automaties bevorder….\nHierdie is onnodig, stuur asb. so gou moontlik die kinders terug skool toe.


By Helpmekaar is dit deurgaans die uitdaging om top-geleenthede vir alle leerders daar te stel. Om hierdie rede was daar ‘n paar toernooie wat plaasgevind het in die staatskole se vakansie. Dit is egter vir ons belangrik dat effektiewe leer en onderrig deurlopend gebeur en ons het daarvolgens beplan.\nGraag gee ons sekere reëlings deur ten opsigte van ons jaarlikse modeparade wat op 28, 29 en 30 Maart sal plaasvind. Let egter daarop dat GEEN leerder (model of ander hulp) verskoon sal word van ‘n normale skooldag Donderdag of Vrydag nie. ‘n Sodanige kind kan geweier word om verder deel van die modeparade te wees.\nHier volg finale reëlings :\nKLEEDREPETISIE: WOENSDAG, 27 MAART\nKelners besoek die venue en word met busse vervoer vanaf die skool en weer terug.\nModelle volle kleedrepetisie. Word met busse vervoer vanaf die skool en terug.\n3de VERTONING: HIGH TEA - SATERDAG, 30 MAART\nKelners en modelle word geneem na die venue.\nGaste arriveer by skool en ontmoet by die Odeon. Van hier word gaste na die venue geneem. Na afloop van die modeparade om 15:00, word u weer na die skool teruggebring.\n1ste VERTONING: DONDERDAG, 28 MAART\nKelners en modelle word na die venue geneem en weer terug besorg by die skool.\nGaste arriveer by die skool en ontmoet by die Odeon. Van hier word gaste na die venue vervoer. Na afloop van die modeparade word u weer na die skool teruggebring.\n2de VERTONING: VRYDAG, 29 MAART\n4de VERTONING: SATERDAG, 30 MAART\nGaste arriveer by die skool en ontmoet by die Odeon. Van hier word gaste na die venue geneem.\nGaste, modelle en kelners word by die skool afgelaai, na afloop van die modeparade.\nLet asseblief daarop dat die M2-snelweg (Oos-Wes) gesluit is\nDit veroorsaak swaar verkeer. Ons wil u aanmoedig om u beplande reistyd na die skool met 30 minute aan te pas en ook om dit eerder te oorweeg om van Uber gebruik te maak.\nParkeer u motor by die skool en ontmoet ons by die Odeon. U sal van hier na die geheime bestemming geneem word. U sal dan na afloop van die modeparade weer teruggeneem word na die skool.\nDie elektroniese toegangskaartjies is slegs ter bevestiging van u sitpleknommers. Dit is nie nodig om dit saam te bring na die vertoning toe nie – daar is ‘n gastelys vir u gerief. Die drag vir die vertonings is formeel.\nMag dit 'n onvergeetlike geleentheid wees!\nVir enige verdere navrae stuur asb. ‘n epos na louise.mouton@worldonline.co.za


Bewys die Bybel! | Artikel | Wêreld Van Môre\nBewys die Bybel!\n01 Mei 2011Richard F. Ames\nKoning Salomo het geskryf: “... aan baie boeke maak kom geen einde nie” (Prediker 12:12). Daar is egter een boek wat belangriker is as al die ander.\nU beskik heel moontlik oor ’n kopie van die wêreld se topverkoperboek in u huis. U mag selfs meer as een kopie besit. Soos die Wall Street Journal opmerk: “Dit is ’n verstommende feit dat die Bybel jaar na jaar die boek bly wat die meeste verkoop in Amerika – selfs al beskik 90% huishoudings alreeds oor minstens een kopie. Die teks verander nie, behalwe vir die vertaling. Die geweldige verkoopsvolume, ’n geskatte 25 miljoen kopieë word jaarliks verkoop, word grootliks aangedryf deur nuwighede in die ontwerp, kleur, styl en die allernuutste nisbemarking” (“Prophet Sharing: The Good Book is the Best Seller”, 23 Desember 2008).\nJa, ons Westerse Wêreld het vir lank die Bybel eerbiedig. Wat is die Bybel egter? Is dit werklik die openbaring van die Skepper-God aan mense op planeet Aarde? Kan u werklik bewys dat die Bybel goddelik geïnspireerd is – asook histories en profeties akkuraat is? Ja, u kan!\n’n Onlangse verslag van die Barna Navorsingsgroep dui aan dat terwyl 58% Amerikaners van 64 jaar en ouer, glo dat die Bybel heeltemal akkuraat is in sy leerstellings, slegs 30% tussen die ouderdomme 19 tot 25 jaar hierdie siening deel (“New Research Explores How Different Generations View and Use the Bible”, 19 Oktober 2009). Wat is egter die waarheid van hierdie saak?\nIn ons bespreking van die Bybel se integriteit en inspirasie sal ons sien presies hoe akkuraat die Bybel is. U behoort die Bybel te bewys. Baie mense grond slegs hul godsdienstige oortuigings op opvoeding, hoorsê, groepsdruk, gerugte en vals tradisie. Hulle gebruik nie die tyd om die onderwerp self te bestudeer en die waarheid te bewys nie. Ja, wat voldoende bewys vir een persoon mag wees, mag nie vir ’n ander een wees nie. Indien u egter gewillig is om die moeite te doen om die saak vir uself te bewys, salu die waarheid vind! Eintlik daag die Bybel self ons uit in 1 Thessalonicense 5:21: “Beproef alle dinge; behou die goeie”. Die Nuwe Vertaling sê: “... toets dit alles, behou wat goed is”. Hierdie artikel sal kortliks vier bewyse ter stawing van die Bybel aanvoer!\nBewys 1: Historiese akkuraatheid\nKeer op keer het skeptici en kritici beweer dat belangrike nasies en indiwidue wat in die Bybel vermeld word, nooit bestaan het nie! Hulle was egter in verleentheid gebring deur bewysstukke wat hulle verkeerd bewys het.\nIs die Bybel akkuraat? Nie so lank gelede nie het ek met ’n verkoopsman gepraat wat gedurende ons gesprek in effek gesê het: “Wel, jy kan nie die Bybel vertrou nie”. Ek het ’n paar oomblikke geneem om bewyse tot die teendeel met hom te deel – veral die akkurate bewaring van die skriftuurlike teks. Om dit te laat lyk of hul intelligent en verlig is, gaan party mense slegs maar saam met die stroom van vals kritiek. Terug in die 18de eeu het kritici selfs die bestaan van die Assiriese Ryk bevraagteken, asook die bestaan van die antieke stadstaat Nineve, waarna in die Bybel verwys word. Die skeptici was baie verkeerd bewys!\nOns sien ’n voorbeeld hiervan in die lewe van die beroemde Britse argeoloog, Austen Henry Layard. In The Luck of Nineveh, herinner die skrywer, Arnold Brackman, ons: “In 1817, toe Austen Henry Layard gebore is, was daar geen tasbare bewys dat Nineve, die setel van die Assiriese Ryk, wat volgens bewering langer bestaan het as enige ander ryk voor dit of daarna, ooit bestaan het nie. Vir dieselfde prys was daar geen bewys dat daar ooit ’n Assiriese Ryk was nie” (Voorwoord, bl. vii).\nLayard het in ’n omgewing gewerk wat die spot gedryf het met Bybelse weergawes. Soos Brackman geskryf het: “In die Ou en Nuwe Testamente word twintig keer na Nineve verwys en in die Ou Testament is daar 132 verwysings na Assirië ... ’n Toenemende getal skeptici, met hul godsdienstige geloof verwater deur die asemrowende wetenskaplike deurbrake wat gepaard gegaan het met die eerste roeringe van die Industriële Rewolusie, het egter gesmaal oor stories van Nineve en dit afgemaak as ’n legende wat by ’n tydperk van fabels hoort. Vir hulle was daar nooit ’n Nineve gewees nie, net so min as wat daar ooit ’n Troje was” (bl. 12-13).\nTen spyte van die aanslae van kritici het Layard uiteindelik Nineve ontdek. Kunsprodukte in die Britse Museum in Londen, die Louvre in Parys, die Oosterse Instituut Museum in Chicago en ander museums lewer oorweldigende bewys van die geskiedkundigheid van hierdie antieke ryk, soos dit in die Bybel beskryf word.\nArgeologie het honderde ander geskiedkundige verwysings in die Bybel bevestig. Om net maar ’n paar te noem: Die Israelse Grafsuil, ’n plat klip wat in 1896 by Tebes in Egipte ontdek is, en wat die oudste bewys lewer van antieke Israel behalwe die Bybel en vermeld die militêre triomf van Farao Merenpta van die 13de eeu v.C. Daarop staan: “Israel is verpletter en het geen nageslag nie, Sirië is ’n weduwee as gevolg van Egipte” (Treasures From Bible Times, deur Alan Millard, 1985, bl. 100).\nOns kan in hierdie artikel net maar so bolangs hierdie onderwerp aanroer, maar u kan die saak self verder ondersoek in tallose Bybelwoordeboeke, ensiklopedieë, atlasse en handboeke, sowel as goeie joernale soos Biblical Archaeology Review. U sal herhaaldelik bevestiging vind van die Bybel se weergawe.\nDie U.S. News & World Report het ’n tyd gelede ’n kragtige voorbladartikel geplaas onder die titel: “Is die Bybel waar? Buitengewone insigte uit argeologie en die geskiedenis”. ’n Span argeoloë het opgrawings gedoen in die antieke puinhope van die stad van Dan in Bo-Galilea. Avraham Biran het die span gelei. Hulle het ’n monument van basalt ontdek, wat dateer uit die 9de eeu v.C. Die grafsuil, of monument, gedenk ’n “militêre oorwinning van die koning van Damaskus oor twee antieke vyande. Die fragment identifiseer een vyand as die ‘koning van Israel.’ Die ander vyand was ‘die Huis van Dawid’” (25 Oktober 1999, bl. 12-13).\nWaarom sou dit so betekenisvol wees? Kyk na die volgende sin: “Die verwysing na Dawid was ’n historiese bom” (ibid.). Vir diegene wat alreeds aan hulself die akkuraatheid en geloofwaardigheid van die Bybel bewys het, was dit natuurlik nie ’n “bom” nie – slegs maar bykomende bevestiging van wat hulle alreeds bewys het!\nDie artikel gaan voort: “Nog nooit voorheen is die bekende naam van Juda se antieke krygskoning – ’n sentrale figuur van die Hebreeuse Bybel en, volgens die Christelike Skrif, ’n voorvader van Jesus – in die anale van die oudheid buite die bladsye van die Bybel gevind nie”. Verder: “Skeptici het lank reeds daardie feit aangegryp om te argumenteer dat Dawid slegs maar ’n legende was, versin deur Hebreeuse skribas gedurende of kort na die Babiloniese ballingskap, rofweg 500 jaar voor Christus se geboorte. Nou, uiteindelik, is daar klinkklare bewys: ’n inskripsie, nie deur die Hebreeuse skribas geskryf nie, maar deur ’n vyand van die Israeliete, ’n bietjie meer as ’n eeu na Dawid se vermoedelike leeftyd” (ibid.).\nSal u skepties bly ten spyte van die bewyse? Onthou wat die apostel Paulus oor die bewys van God se bestaan gewaarsku het: “Want sy onsigbare dinge kan van die skepping van die wêreld af in sy werke verstaan en duidelik gesien word, naamlik sy ewige krag en goddelikheid, sodat hulle geen verontskuldiging het nie” (Romeine 1:20). Ek moedig u aan om manhaftig genoeg te wees om die bewyse te ondersoek – om die Bybel self te lees. U kan die geloofwaardigheid van die Bybel bewys!\nKritici is in die verleentheid gebring wanneer argeologie en die geskiedenis hulle duidelike bevooroordeelde aantygings verkeerd bewys het. Let op hierdie aanmerkings deur beroemde argeoloë, soos aangehaal in ons gratis boekie, Die Bybel: Feit of Fiksie?: “Die wyse waarop argeologie die geskiedkundige akkuraatheid van die Bybel verifieer, is niks minder as merkwaardig nie! Soos die bekende argeoloog Nelson Glueck geskryf het: ‘Dit kan duidelik gestel word dat geen argeologiese ontdekking al ooit ’n enkele Bybelse verwysing weerlê het nie. Talle argeologiese bevindings is gemaak wat geskiedkundige stellings in die Bybel in duidelike beskrywing of presiese besonderhede bevestig’ (Rivers in the Desert, Glueck, bl. 136). Glueck se kommentaar herhaal die woorde van ’n ander prominente argeoloog, William F. Albright, wie gesê het: ‘Dit ly geen twyfel dat argeologie die wesenlike geskiedkundigheid van Ou-Testamentiese tradisies bevestig nie ... Die oordadige skeptisisme wat deur belangrike geskiedskole van die agtiende en negentiende eeu teenoor die Bybel betoon is ... is toenemend in twyfel getrek” (bl. 24-25).\nJa, die skeptici en kritici is “toenemend in diskrediet gebring”. U kan die Bybel se geïnspireerdheid en akkuraatheid bewys!\nBewys 2: Vervulde profesieë\nNog ’n manier waarop u die Bybel kan bewys is dat die Outeur daarvan – die Skepper-God – profesieë openbaar, en Hy vervul profesieë. Hy verklaar die einde van die begin af (Jesaja 46:9-10).\nDie Bybel openbaar honderde profesieë. In werklikheid is een kwart van u Bybel aan profesie gewy. Meer as 200 gedeeltes in die Ou Testament is deur Jesus Christus – die Messias – vervul. Honderde meer gee gedetailleerde inligting oor eindtydse profetiese gebeure – waarvan baie reeds gebeur het of nou begin om plaas te vind – veral ten opsigte van die ontwikkeling van ’n Europese moondheid wat die heel laaste “Romeinse Ryk” sal word wat invloed oor die hele aarde sal uitoefen. Gereelde lesers van dieWêreld van Môre het al baie van ons uitvoerige besprekings aangaande moderne vervulling van profesieë gelees, dus sal ons hier slegs een voorbeeld beklemtoon van ’n antieke profesie wat vervul is presies soos God voorspel het dit sal gebeur.\nBabilonië was die grootste ryk van sy tyd en die Bybel het voorspel dat hierdie groot ryk ander nasies sou straf as ’n oordeel van God. Daarna sou Babilonië self geoordeel word vir sy sondigheid.\nMeer as ’n honderd jaar voordat hierdie groot ryk vernietig is, noem die profeet Jesaja by name die indiwidu wat verantwoordelik sou wees vir die ondergang van Babilonië. Koning Kores van Persië het bykans twee eeue ná Jesaja geleef, nogtans word hy by name genoem in Jesaja 44! Jesaja het selfs voorspel hoe Kores die stad Babel sou binnedring om dit te verower: “So sê die Here aan sy gesalfde, aan Kores, wie se regterhand Ek gevat het om nasies voor hom neer te werp, terwyl Ek die lendene van konings losgord; om voor hom deure oop te maak, en poorte sal nie gesluit bly nie: Ek self sal voor jou uit gaan en hoogtes gelykmaak; koperdeure sal Ek verbreek en ystergrendels stukkend slaan. En Ek sal jou die skatte gee wat in die donkerheid is en die verborge rykdomme, sodat jy kan weet dat Ek die Here is wat jou by jou naam roep, die God van Israel” (Jesaja 45:1-3). Wat ’n kragtige profesie!\nAlles het net so gebeur. Diegene wat skepties oor die Bybel is, kan gerus kennis neem dat die Griekse historikus Herodotus, ongeveer 440 v.C. ook geskryf het oor die beleg van Babel in The Histories (1:191-192), wat die Bybelse verhaal bevestig! Ja, beide wêreldse en Bybelse gesag bevestig dat Kores gedoen het wat Jesaja geprofeteer het!\nBewys 3: Bewaring van die Teks\nKan ons aanvaar dat ’n God wat in staat is om die Bybelse teks te inspireer, ook kan verseker dat dit getrou bewaar en aan ons in die 21ste eeu oorgedra sou word? Ons kan weereens na die aansprake van die Bybel kyk – in hierdie geval ’n belofte deur Jesus Christus. Hy het gesê: “Want voorwaar Ek sê vir julle, voordat die hemel en die aarde verbygaan, sal nie een jota of een titteltjie van die wet ooit verbygaan totdat alles gebeur het nie” (Mattheüs 5:18). Die jota (Hebreeuse yud) waarna Jesus verwys het, is die kleinste lettertjie in die Hebreeuse alfabet – en die titteltjie is ’n klein merkie of aanwysing wat verband hou met Hebreeuse letters. Christus het dit duidelik gestel dat nie slegs die woorde van die Ou Testament getrou behoue sou bly nie, maar die letters ook.\nJesus het ook gesê: “Die hemel en die aarde sal verbygaan, maar my woorde sal nooit verbygaan nie” (Lukas 21:33). Dit is een van vele beloftes en aansprake van die Bybel self dat die woorde en die openbarings van God getrou bewaar sal bly.\nKom ons neem een besondere voorbeeld: Is die boek Jesaja getrou bewaar? In 1947 was twee antieke afskrifte van die boek Jesaja ontdek as deel van die Dooie See Rolle in Qumran Grot 1. Hierdie rolle dateer ’n duisend jaar vroeër as enige ander bekende manuskripte van Jesaja. Was die woorde in Jesaja getrou bewaar? Inderdaad, “dit is bewys om in meer as 95% woord vir woord identies te wees met die teks van ons standaard Hebreeuse Bybel. Die 5% verskil bestaan hoofsaaklik uit sigbare glipse van die pen en verskil in spelling ... [hierdie verskille] affekteer die boodskap van die onthulling nie in die minste nie” (A Survey of Old Testament Introduction, deur Gleason L. Archer, 1974, bl. 25).\nVolgens die apostel Paulus het God aan die Joodse gemeenskap die verantwoordelikheid gegee om die Ou Testament te bewaar. Aangaande die Jode, skryf Paulus: “... dat aan hulle die woorde van God toevertrou is” (Romeine 3:2). Die Nuwe Vertaling stel dit so: “... dat God sy woorde aan die Jode toevertrou het”. Die geskiedenis toon inderdaad dat skribas, genoem Masorete, die teks van die Skrif getrou per hand oorgeskryf het. Die amptelike Hebreeuse teks word die Masoretiese teks genoem. Hierdie skribas was so noukeurig dat hulle al die letters en al die woorde in ’n gegewe boek getel het om seker te maak dat daar geen verskille is nie, selfs nie eens in indiwiduele letters van die teks nie.\nDie Nuwe-Testamentiese teks wat in Grieks geskryf is, was in die Griekssprekende wêreld bewaar. Die King James Version van 1611 was hoofsaaklik vertaal uit die Hebreeuse Masoretiese teks en die Griekse Oorgelewerde Teks, beter bekend as die Textus Receptus, en sover bekend, is die Ou Afrikaanse Vertaling van 1933 ook uit dieselfde oorspronklike Tekse gedoen. Duisende manuskripte getuig van die juistheid van die Nuwe Testament. Ons vind ook hier, net soos in die Jesaja-rolle, klein, onbeduidende verskille wat geensins die boodskap of fundamentele leerstellings affekteer nie.\nSluip daar foute in met vertalings? Ja, sommige foute in die Latyns, Engelse of Afrikaanse Vertalings – soos die valse toevoeging tot 1 Johannes 5:7 honderde jare ná die Apostels – is welbekend en word maklik uitgeken. Genadiglik, omdat ons so baie geloofwaardige manuskripte het om potensiële verknoeiing van die teks te identifiseer, kan ons volle vertroue hê in die aansprake van die Bybel.\nBewys 4: Leef volgens die Bybel\nHierdie finale bewys is meer gebaseer op ’n mens se persoonlike interaksie en ondervinding met die Bybel. Jesus het gesê: “Die mens sal nie van brood alleen lewe nie, maar van elke woord wat deur die mond van God uitgaan” (Mattheüs 4:4). Waar kom Jesus aan hierdie stelling? Hy het aangehaal uit die Ou Testament, uit ’n gedeelte wat toon dat God wou hê dat die antieke Israeliete ’n diep, geestelike les moes leer tydens hul uittog uit Egipte. Moses het aan die Israeliete gesê: “En Hy [God] het jou verootmoedig en jou laat honger ly en jou die manna laat eet wat jy en jou vaders nie geken het nie, om aan jou bekend te maak dat die mens nie van brood alleen lewe nie, maar dat die mens lewe van alles wat uit die mond van die Here uitgaan” (Deuteronomium 8:3).\nHierdie laaste bewys, anders as al die ander, berus op geloof en optrede. Die eerste drie bewyse was ekstern van aard, maar hierdie bewys vereis ’n interne verbintenis om die Bybel te lees en om die beginsels, instellings en wette daarvan te beproef en uit te leef. Onthou: “Beproef alle dinge; behou die goeie” (1 Thessalonicense 5:21). Ja, ons beproef of toets die Bybel deur die opdragte daarin te beoefen of uit te leef. ”Bewys alle dinge”. U kan begin deur die beginsels wat Jesus ons in die Bergpredikasie (Mattheüs 5-7) geleer het, toe te pas en uit te leef. Toets elkeen van die Tien Gebooie deur hulle van toepassing te maak op u lewe. Jesus het gesê: “Maar as jy in die lewe wil ingaan, onderhou die gebooie” (Mattheüs 19:17).\nSodra u eers die beginsels van die Bybel begin toepas, sal u begin om meer insig te hê as wat u ooit tevore gehad het. Ons lees: “Die vrees van die Here is die beginsel van die wysheid;almal wat dit beoefen, het ’n goeie verstand” (Psalm 111:10).\nOpregte Christelikheid is nie ’n een-dag-per-week godsdiens nie. Dit is ’n lewenswyse. In die boek van Handelinge word die vroeëre Christene beskryf as sou hulle “die Weg” beoefen. Let daarop dat toe die apostel Paulus homself in Cesaréa teen die aanklagte van sy mede-Jode verdedig het, het hy aan die Goewerneur Felix gesê: “Maar dit erken ek voor u dat ek volgens die Weg wat hulle sekte noem, so die God van my vaders dien, terwyl ek alles glo wat in die wet en in die profete geskrywe is” (Handelinge 24:14).\nIn ons tyd is baie mense nie gewillig om die Weg te bewandel en die waarheid vir hulself te ontdek nie – maar vir diégene wat wel bereid is, sal aan hulself bewys dat dit vreugde en vervulling bring, tot die mate wat ons bereid is om Christus in ons te laat leef en ons te lei om Sy opdragte en die geïnspireerde beginsels van die Skrif te volg.\nU behoort die Bybel te bewys. Die Bybel gee antwoorde op die geheimenisse van die lewe. Dit gee aan ons die beginsels vir ’n suksesvolle, oorvloedige lewe. Die Bybel is God se Handleiding aan die mensdom. Dit gee aan ons hoop vir die toekoms en die weg na ewige saligheid. Mag God u seën namate u na die opdragte, openbarings en waarhede daarvan soek!


Luukse woonstelle by Mont Choisy Golf & Beach Estate in Mauritius deur SA kopers opgeraap\nLuukse woonstelle by Mont Choisy Golf & Beach Estate in ...\nMauritius bied ’n eenvoudige verblyfreg-deur-belegging-geleentheid vir kopers van eiendom van ’n sekere waarde.\n’n Kunstenaarsvoorstelling van ’n Fairway-villa by Mont Choisy Golf & Beach Estate.\nImage: Verskaf/Pam Golding Properties\nTerwyl verskeie lugdienste reeds vlugte na Mauritius hervat het, is die nuutste fase van die goed gevestigde Mont Choisy Golf & Beach Estate in Grand Baie ook besig om nuwe hoogtes te bereik soos wat kopers instroom om die ontwikkeling te besigtig.\nRichard Haller, direkteur van Pam Golding Properties Mauritius, sê: “Op die rug van ’n totale uitverkoop van fase drie ter waarde van R550 miljoen, en met konstruksie reeds aan die gang vir oorhandiging aan huiseienaars teen April 2023, het belangstelling in die nuwe fase van hierdie hoogs suksesvolle ontwikkeling die afgelope maande sodanig toegeneem dat ’n groot groep ywerige Suid-Afrikaanse kopers bespreek is om in die laaste kwartaal van vanjaar hier aan te land.”\nHy sê Suid-Afrikaanse kopers het reeds sewe eenhede in die landgoed gereserveer – insluitend ’n skouspelagtige dakwoonstel – wat in fase vier vrygestel is. Sommige van hierdie kopers het dokumente onderteken en deposito’s betaal selfs voordat hulle nog op Mauritius aangekom het omdat hulle vertroud is met die eiland en die waarde verstaan wat deur die ontwikkeling gebied word.\n“Die ontwikkelaars van hierdie projek is ervare en is sterk gefokus op die lewering van ’n goed-ontwerpte luukse produk wat die prima ligging van die landgoed komplementeer, met die idilliese Mont Choisy-strand aan een kant en die dorp Grand Baie aan die ander kant,” sê Haller. “Ons vind dat Suid-Afrikaanse kopers in die ontwikkeling ’n mengsel is van gesinne wat sekuriteit soek vir hul kinders, en die 50-plus-generasie wat ’n veilige aftreebestemming soek.”\nMauritius bied ’n eenvoudige manier om verblyfreg te bekom deur eiendom ter waarde van $375,000 (ongeveer R5.4 miljoen) of meer te koop, en daar is geen taal-toetse of voorskrifte oor hoe gereeld jy daar hoef te wees nie. As ’n koper word jy, jou eggenoot en jul kinders onder 24 jaar permanente inwoners, en jy kan ook jou ouers as afhanklikes saamneem, wat beteken drie generasies kan op die eiland woon.\n’n Kunstenaarsvoorstelling van woonstelle en ’n boonste verdieping in fase vier van Mont Choisy Golf & Beach Estate.\nHaller sê fase vier, wat deel uitmaak van die Mont Choisy La Réserve-woonbuurt, bestaan uit 22 ruim en luukse twee- en drieslaapkamer-woonstelle wat geprys is van €432,000 (sowat R7.2 miljoen); twee drieslaapkamer-dakwoonstelle wat ’n volle verdieping beslaan en vanaf €1.48 miljoen kos (en waarvan een nog te koop beskikbaar is); en een vierslaapkamer-dakwoonstel wat ’n volle vloer beslaan en €2.18 miljoen kos.\nDie woonstelle word in ’n kontemporêre Mauritiaanse styl gebou en is omring deur welige tropiese landskap-tuine. Hulle kyk uit op ’n ruim swembad met ’n uitsig op die see en ’n gholfbaan.\nDie woonstelle bied wye openings wat van die vloer tot die plafon strek en natuurlike lig sowel as die rustige kuswind inlaat, asook verfynde afwerking en bybehore, terwyl elke vierdeverdieping-dakwoonstel ook ’n privaat swembad en uitsigte oor die nabygeleë berge het.\nPam Golding Properties bemark ook vier Fairview-villas in dieselfde La Réserve-woonbuurt. Pryse begin by €2.05 miljoen en hulle wissel in grootte van 1,314m² tot 2,626m². Daar is ook 12 Sanctuary-villas, bestaande uit enkelverdieping simpleks-eenhede en dubbelverdieping-dupleks-eenhede met pryse vanaf €1.1 miljoen en groottes wat wissel van 784m² tot 818m².\nMonty Choisy-strand uit die lug gesien.\nDie nuwe fase word aangevul deur ’n sport- en ontspanningsentrum met ’n ten volle toegeruste gimnasium, ’n groot swembad, ’n hamam-stoombad, ’n sauna, joga- en pilates-klasse en ’n speel-area vir kinders wat teen Desember vanjaar voltooi sal wees.\nDie geriewe by Mont Choisy Golf & Beach Estate, wat in 2014 bekendgestel is, sluit in ’n Peter Matkovich-kampioenskapsgholfbaan, tennis- en padeltennis-bane, en 9 km se fietsry- en drafroetes, terwyl Mont Choisy-strand net ’n kort entjie te voet ver is.\nDie landgoed is geleë binne Mont Choisy Smart City, ’n ekonomiese ontwikkelingskema wat daarop gemik is om ideale beleggings-, werk-, leef- en ontspanningsomstandighede te bied, en is naby aan ’n boulevard met winkels, restaurante en kantore sowel as ’n C-Care-kliniek.\nDie eienaars van Mont Choisy-eiendom het ook toegang tot lang- of korttermyn-verhuringsbestuur deur Pam Golding Luxury Rentals, ’n gesamentlike onderneming tussen Mont Choisy Group en Pam Golding Mauritius.\nHieroor sê Haller: “Met 55 eenhede wat tans onder bestuur is, voorsien ons dat ons dié diens sal kan uitbrei soos wat die eenhede in fases drie en vier voltooi word. Dit stel eienaars in staat om hul eenhede op ’n lang- óf korttermyn-grondslag uit te verhuur terwyl hulle nie self daar is nie, afhangend van hul behoeftes.”\nVir meer inligting, besoek die webwerf, e-pos mauritius@pamgolding.co.za of skakel Richard Haller of Pam Golding Properties Mauritius by +27 83 776 0802 of +230 5422 38 42.\nHierdie artikel is geborg deur Pam Golding Properties.


Ons kompakte, taai lughawe-voertuie kan in enige bedryf gebruik word. Die vragmotor vir lasdraers kan aangepas of herontwerp word om in die meeste behoeftes van die kliënt te voorsien. Johnson Industries vervaardig lughawevoertuie van hoë gehalte en lughawevragmotors vir veiligheid en doeltreffendheid. Van industriële diensvoertuie tot lughawevragmotors, Johnson Industries is die outoriteit vir mynbou-toerusting en lughawe-voertuie.\nLughawe-vragmotors van Johnson Industries, wat funksies soos 'n 7.2 HP SepEx-motor, 7 "trommelremme agter en 'n programmeerbare slimlaaier is, is veelsydige lughawevoertuie wat in baie bedrywe gebruik kan word. Fabrieksvragmotors van Johnson Industries is 'n uitstekende oplossing vir die behoeftes van u lughawedraers in die bedryf, met 'n paniekontkoppeling en voor- en agteras van 3500 £.\n67850 5551 0 362.83KB


EK IS HONGER ZUMA | Bloedbek\nEK IS HONGER ZUMA\nPosted on Junie 3, 2010 by bloedbek\nDie wereldbeker oorheers alles, die mense word gebombardier met advertensies en feite en flitse en fiksie. Dis goed so, iets moet gedoen word om die nasie opgewonde te kry al is dit vir ‘n span met min kanse, maar tog in my hart hoop ek vir ‘n wonderwerk, ons het so ‘n positiewe verrassing nodig, nou meer as ooit…\nMaar ek kan nie anders as om te wonder oor wat gedoen moet word om almal so positief te kry, om deel te voel van die histerie, terwyl daar soveel nood en hartseer oral is. Ek praat nie van die afgestompte apartheid hartseer nie, dit word in elk geval genoeg gebruik om die blanke aan sy skuldgevoel te laat stik, iets wat ons nooit sal laat vergeet nie, want dis maklike propaganda vir ‘n nuttelose regering om stemme te werf.\nHoeveel geld word spandeer om hierdie wereldbeker histerie aan te blaas en hoeveel word net bloot vir persoonlike gebruik verdoesel en vermors, terwyl die regering se kiesers kripeer van ellende, net om weer voor die volgende verkiesing kospakkies uit te deel, waarskynlik geintimideer deur, ek gee jou meel en olie as jy vir my stem, want as jy vir my stem sal jy nog meer van niks kry.\n‘n Honger mens wil nie onderhandel nie, kan nie onderhandel nie. ‘n Mens wat koud kry wil nie baklei nie, hulle wil ‘n bord kos he en ‘n kombers vir die koue. MAAR ‘n honger mens gaan op ‘n stadium besef dat daar is ‘n ander uitweg, jy kan ‘n mens net vir so lank om die bos lei en dan tree die dierlike instink in, veg vir oorlewing. Daar is te veel sulke mense in ons land, terwyl daar ‘n baie klein groepie wat oor ‘n termyn van 16 jaar biljoeners en miljoeners geword het. Lekker skewe prent as jy hoor wat die ware rede vir die struggle was, nie net vir ‘n klein groepie elitistiese swartes nie, nee vir almal, mens en dier.\nHoe verduidelik jy aan hulle om opgewonde te wees? AS hulle volgende bord kos uit rommel bymekaar gemaak word.\nGaan ons regering kan volhou om te lieg vir sy mense oor hoe goed dit terwyl hulle broers afhanklik is van ‘n ashoop vir kos?\nZuma en kie, hou op lieg, meeste van julle weet nie wat honger is nie, met jou blink swart motorkar gekoop met geld wat bedoel is vir hierdie mense. Diet wat jy saai gaan jy maai!\nMAAR die munt het twee kante, sleg bly sleg, in afrikaans is daar ‘n lekker beskrywing: Useless, bly useless!\n“Dissie olie nie Lanie, Ek het my disability grant gekry….”\nWyn vir die pyn! Net genog vir vandag, more ek hoop Lanie sal my kan hak met ‘n paar sente vir brood?\nFiled under: Kos en dinge,Negatiwiteit,Suid-Afrika |\n« Hoe lang? Vrydag se dinge »\nXena Phoenix, on Junie 3, 2010 at 11:10 vm said:\nbloedbek, on Junie 3, 2010 at 1:04 nm said:\nXena, wat help dit jy is eerste maar jy kom met lee hande? Maak nou jou wen die moeite werd en laat loop met bietjie insigte uit jou keybord mens. Bloedbek wag in spanning om jou insette te sien.\nXena Phoenix, on Junie 3, 2010 at 11:18 vm said:\nEk het eintlik nou net gewonder of ek nie iets moet skryf oor die asblikgrouers nie. Nou spring jy my voor.\nDaar is so baie in die land wat nie werklik besef wat armoede is nie. Armoede is nie die afwesigheid van luukses nie. Armoede is niks.\nAs jy net droë brood het, kan jy nog eet. Daar is egter mense wat vir dae lank NIKS gehad het om te eet nie.\nEk glo natuurlik dat die ANC die mense aspris honger hou.\nbloedbek, on Junie 3, 2010 at 1:05 nm said:\nSkryf maar jou denke hier by die kommentaar, sorry ek was eerste 🙂\nmeermin, on Junie 3, 2010 at 11:25 vm said:\nDan kry mens hierdie mense wat so kan mors met kos … gee eerder daardie borde kos vir die wat honger is!!\nbloedbek, on Junie 3, 2010 at 1:02 nm said:\nVery true meermin. Ek stik soms in my kos as ek sien hoe kos gemors word, die skande is die varke wat gevoed word uit die oorskiet van die restaurante eet meer en beter as vele mense. Dit is ‘n skande en ‘n groot hartseer\nOlga, on Junie 3, 2010 at 9:04 nm said:\nMeermin, ek het so ‘n ruk terug “HONGER MENSE” aant huis gehad. Niemand het gewerk sedert die pa se dood nie. Hulle wou nie ‘n bord kookkos hê nie, o, nee! Die honger mense wou hamburgers hê. Hulle, die hongeriges, het ‘n bord kos geskep. self geskep en deurmekaar gekrap. dan was dit reg langs Bessie se bak in die asblik uitgekrap. Ek is nie die wêreld se beste kok nie, maar vrek weet, ook nie die slegste nie.\nbloedbek, on Junie 4, 2010 at 5:24 vm said:\nDit gebeur ook Olga en dis nie kos wat hulle soek nie, maar geld vir drank en dwelms. Dit maak mens moedeloos as dinge so verwronge is.\nRustig, on Junie 3, 2010 at 4:56 nm said:\nAl waaroor ek bekommer is wat gaan gebeur as euforia van die wêreld beker verby is en die nasie stokdoof is van vuvuzelas. Wie gaan dan die brokstukke op tel. Die wat honger is gaan nog steeds honger wees en die blink vet politici sit nog steeds en wonder wat hulle volgende kan doen om die gepeupel se aandag van die probleme af te hou. Klink so asof dit dieselfde is wat die Romeine gedoen het met die “shows” in die Coloseum.\nbloedbek, on Junie 4, 2010 at 5:27 vm said:\nEk dink daar is reeds vele ontnugterde entrepreneurs. FIFA gebruik hierdien wonderlike land van ons as maar net nog ‘n melkkoei, maar natuurlik met die hulp van ons reeds besoedelde politici, wonder hoeveel voordeel die spul trek uit die wb, waarskynlik net soveel as die wapenskandaal. En Rustig ek dink jy is reg met die Romeine se taktiek en wat hier gebeur.\nOlga, on Junie 3, 2010 at 9:00 nm said:\nai, wat sê mens sonder om kniediep in die bollie te trap? As hulle in 15 jaar nog nie kos op die mense se borde kon sit nie, wat het hulle vermag? Die ekonomie is moer toe. Tog hoor jy net van miljoene wat hierop geblaas word. Wat daar verdwyn het. Vanaand op die nuus weer was gesê dat R125 miljoen gebruik gaan word om die teaters en skouburge in die land op te gradeer. Die mense sal dalk in ‘n teater of skouburg skuiling teen die elemenste kan kry. Ek wonder of die spandeerders van die miljoene besef die sokker is volgede week. Die opgraderings is te laat. die wit regering het die teaters en skouburge in tiptop kondisie gehou. Of liewer, hulle het gesorg dat die mense wie daaruit voordeel getrek het, dit in goeie stand gehou het. Ai ek het alweer te veel gesê.\nbloedbek, on Junie 4, 2010 at 5:30 vm said:\nOlga, die mense praat van miljoene as of dit kleingeld is, dit is baie duidelik dat hulle geen sin vir die waarde van geld het nie. Die vraag is: Hoeveel van die miljoene gaan aangewend word vir dit waarvoor hulle ons mee wil beindruk. Leuens en nogmaal leuens. Ek wonder hoe lank gaan die gepeupel nog uithou. Ek vrees die dag as hulle opstaan en se genoeg is genoeg.\ndemoerin, on Junie 4, 2010 at 5:41 vm said:\nDis die ding, daar word vir almal gelieg, en leë beloftes gemaak, en DIT is wat my dwars in dei krop steek. Terwyl daar mense is wat van honger kripeer word die staatskaste gestroop en die politici net al hoe dikker.\nDis wat daai swart ou in Soweto gesê het die annerdag met die rugby….\nIf the politicians would just leave it to the normal man on the street, we would have peace.\nbloedbek, on Junie 4, 2010 at 6:44 vm said:\ndemoerin die probleem is as die mense op straat gaan optree, gaan dit nie so aangenaam wees nie, vir niemand nie, kyk net wat doen die stakers. Ja wat wel waar is, is die mense op voetsool vlak moet besef ons toekoms is nie in die hande van die vat cat politici nie, maar in ons eie hande. Die media doen ook nie juis veel om hierdie werklikhede oor te dra nie, hulle verkoop sensasie. Hoeveel mense is daar wat wel ‘n persoonlike bydrae lewer om ‘n positiewe verskil te maak, maar dis nie nuuswaardig nie en daarom kry dit nie blootstelling nie. Dit wat ons wel sien word weer deur die politici misbruik vir die werf van stemme. ‘n Bose kringloop.\nmeermin, on Junie 4, 2010 at 5:45 vm said:\nGoogle Blogdesk en download dit!! Ja Olga ek hoor wat jy sê, weet jy wat maak my hart baie seer, jong wit kinders hier in die stad, wat in die asblikke krap net vir ‘n stuk pie!! By my huis word daar NIE gemors met kos NIE, wat oorbly word in bakkies geskep en my seun vat dit in die aande saam hom Wendy toe, wat hy nie eet nie, word vir die diere gegee, wat ever die diere nie eet nie, word dan in ‘n groot bak gekrap en die voèls kom eet dit dan, nie ‘n krummel kos word gemors nie!! Self brood wat bietjie afgaan, word fyn gebreek en saam my diere se kos gekook met ‘n sousie!!\nMy seun het laasjaar vir ‘n Evens Co gewerk, hoe die mense wat die kos bestel met al daardie bakke en bakke kos mors, van die mense skep hulle borde vol, maar krap dit dan net deurmekaar. Hel man gee dan daardie bakke kos vir die mense wat honger het!!\nbloedbek, on Junie 4, 2010 at 6:53 vm said:\nEk wag vir die dag wat die blankes weer bymekaar gaan staan en mekaar help, wag, het dit al ooit gebeur? Maar in ‘n Utopia sien ek hoe die blankes armes inneem in hul huise, verblyf verskaf in hul 5 slaap kamer mansions aan die armes. ‘n Mens hoef nie skaam te wees om met ‘n arme skouers te skuur nie, wie weet wat het in daardie man of vrou se lewe verkeerd gegaan. Ek dink ons is soms te vinnig om te veroordeel en verder hoe gaan dit my image raak as ek met die armes meng, nie eens te praat om vir so ‘n mens ‘n dak oor die kop te gee nie.\nEk wag vir die dag dat die blankes weer sal opstaan vir mekaar, omgee vir mekaar. Ja ek weet, daar is uitsonderings, maar ek dink hulle is nie minderheid. Ek droom oor ‘n Utopia.


Newzroom-nuusspan besteel | Maroela Media\nDie Suid-Afrikaanse Nasionale Redakteursforum (Sanef) het sy misnoeë te kenne gegee nadat nog ŉ nuusspan die afgelope naweek helder oordag besteel is.\nŉ Span van Newzroom Afrika was Vrydag besig met ŉ regstreekse uitsending in Oos-Londen in die Oos-Kaap toe boewe in hul voertuig ingebreek het.\n“Ons Oos-Kaapse verslaggewer en kameraoperateur is van hul besittings beroof. Hulle was besig met ŉ regstreekse uitsending toe rowers by in die nuusvoertuig ingebreek en toerusting en hul sakke met al hul klere en persoonlike besittings gesteel het,” sê Katy Katopodis, direkteur van nuus by die kanaal.\nDie voorval het naby die ANC se kantoor in Oos-Londen plaasgevind.\nDit volg op ŉ voorval vroeër vanjaar toe ŉ nuusspan van eNCA in Khayelitsha in Kaapstad oorrompel en beroof is.\nSanef het die “oneerbiedigheid, verontagsaming en absolute wetteloosheid” veroordeel en ŉ beroep op wetstoepassingsowerhede gedoen om diegene betrokke aan te keer en te laat vervolg.\nSanef sê die sielkundige uitwerking wat ŉ voorval soos dié op ŉ nuusspan – of enige ander werker het – kan nie onderskat word nie en rig blywende skade aan.\n“Ons het nou gesien hoe plofbaar dit geword het vir nuusspanne om uit te gaan en toegelaat te word om hul werk te doen.\n“Die veiligheid van verslaggewers is van uiterste belang vir Sanef en ons sal maniere soek om ons nuusspanne in die veld ten beste te beskerm,” sê die organisasie.\nDaar sal onder meer gekyk word na maniere om verslaggewers op te lei oor persoonlike veiligheidsmaatreëls en wat om te doen wanneer hulle enige storie – ook oproer, diensleweringsbetogings en politieke saamtrekke – gaan dek.\n“Sanef het waardering vir die begrip wat Suid-Afrikaners het vir die werk wat die media doen en wil ŉ beroep op gemeenskappe doen om misdadigers wat steel, dreig, boelie en die media verhoed om sy werk te doen, aan die pen te laat ry.”\nVerdagte dood ná rooftog by Plett-vulstasie\nDanksy die Regering het kriminele SA oorgeneem soos die TAXI drywers. Hoed is te besig met onbenullighede daarom word kriminele dade net meer en meer. Moet maar lygwagte kry vir hierdie nuus spanne – laat die Rerering daarvoor betaal. Hoed moet maar eerder aftree – dink hoeka hy is al hopeloos te oud vir hierdie werk, geld eintlik vir al die ANC Kaders.\nAs hulle dink misdaad gaan aan die pen ry het ons nuus vir hulle .\nEn SANEF want van al die landsburgers wat daaglikes beroof word, wat maak julle so spesiaal?\nAi en weereens is die “Boewe” naamloos en stel ons land weer in ‘n verleentheid. Ken die die “Boewe” by name nie, maar weet wie agter dit sit.\nJulke id mis die Media….kry antwoorde by Cele.


Kom rock dit uit saam met ou snare en roekelose ‘rookies’ – Innibos\nSTORIEVUUR – FRANSJOHAN PRETORIUS EN LOUIS CHANGUION\nBOEKGESPREK: IRMA VENTER – SONDAG\nBOEKGESPREK: RIAN VAN HEERDEN – 16 DINGE WAT EK NIE MOES GESÊ HET NIE\nBOEKGESPREK: CHANETTE PAUL – UIT DIE BLOUTE en BETS SMITH – KRINGLOOP\nBOEKGESPREK: GERDA TALJAARD – DIE LAKSMAN SE DOGTER\nDié rockkonserte word ingelui met die kykNET Nou!-Konsert op die Standard Bank-hoofverhoog Donderdag 28 Junie, met Karen Zoid, Francois van Coke, Valiant Swart, The Parlotones, Die Heuwels Fantasties, Jan Bloukaas en Spoegwolf – behoorlike swaargewigte onder die Suid-Afrikaanse rockers.\nFrancois van Coke, wat terloops die spietkop speel in die Innibos TV-advertensie, is saam met Karen Zoid die rolmodelle waarna Jan Bloukaas opsien en sy droom word waar om saam met hulle op een verhoog op te tree. Jan Bloukaas, oftewel die 19-jarige Kapenaar Jean du Plessis, het wegholsukses behaal met sy rap “Kaas elke dag” – ‘n ware oorwurm as daar nou al een was.\nVrydag 29 Junie is dit Wit Kasteel, Matt Carstens, Bittereinder, Wonderboom en Fokofpolisiekar wat die snare gaan laat huil.\nDie Pretoriase groep Wit Kasteel het in Maart vanjaar hulle debuutalbum vrygestel, hoewel hulle al sedert 2012 saam speel. Met ‘n aanslag van ouskool-rock, punk en selfs klassieke ondertone het dié groep ‘n vars klank.\nMatt Carstens was verlede jaar die wenner van die Innibos RockRumoer en gaan sedertdien met rasse skrede vooruit, terwyl Bittereinder, Wonderboom en Fokofpolisiekar al jare lank die land se verhoë aan die brand speel.\nSaterdag 30 Junie is dit die veteraanrocker Piet Botha saam met Van Pletzen ft. Early B, kitaarfundi Dan Patlansky, Just Jinjer en die immergewilde The Black Cat Bones.\nDie satiriese elektroniese duo Van Pletzen het onlangs kragte saamgesnoer met die kletsrymer Early B en die musiekvideo “Die Beats Amazing” bekend gestel. Gaan kyk op YouTube hoe vol dinamiet dié samewerking is.\n• Die volledige Innibos-program is by innibos.co.za. Die rockkonserte is gratis (ingesluit by die feesterreintoegang).\nInnibos het goeie nuus vir almal wat die sente moet tel\n© 2018 Innibos


Fietsryer oorleef Moreletapark-mesaanval\nTuesday, 22 October 2019 13:16\nBekende bergfietsryer, Wayne McDuling, is op 19 September in De Villebois Mareuilrylaan naby die NG Kerk Moreletapark aangeval en sy fiets is gesteel. Die fiets is later in Plastic View se informele nedersetting gevind, waar vier mans vir diefstal en poging tot moord in hegtenis geneem is.\nDie 55-jarige Wayne was om 5.30 vm met sy fiets op pad om mede-fietsryers te ontmoet toe vier mans hom met ‘n mes aangeval het en met verskeie ernstige beserings gelaat het. Hy is in die Pretoria Oos-hospitaal se hoë-sorg eenheid opgeneem, met ses messteekwonde aan sy arms en skouers en gebreekte ribbes.\nWayne McDuling is ‘n meester bergfietsryer\nEen van die messteke het ‘n slagaar net-net gemis. Die dokters het gesê dat Wayne gelukkig is om te lewe: Hy sou doodgebloei het as die slagaar afgesny was.\nPolisiewoordvoerder, Michael Nel, sê dat private sekuriteitsmaatskappye Bull en Brinant saam met die plaaslike gemeenskapspolisiëringsforum gewerk het om die nabygeleë Plastic View te deursoek. Al vier verdagtes is in dié informele nedersetting opgespoor en gearresteer en die gesteelde fiets, wat duisende rande werd is, is ook daar gevind.\nWayne McDuling in Pretoria Oos-hospitaal ná die aanval\nVolgens Wayne se seun, Tyrone, gaan sy pa ten volle herstel. Hy het die gebruik van sy arm herwin en dit gaan glo elke dag beter met hom. Hy is ná ongeveer ‘n week uit die hospitaal ontslaan en het by die huis aangesterk.


Silwerskermfees – Roekeloos – Plek van die Uitverkorenes, sedert 1997\n2016 Silwerskermfees: Die kortfilms\nVyftien kortfilms sal vanjaar weer meeding by die sesde kykNET Silwerskermfees wat van 24 tot 27 Augustus 2016 in Kampsbaai gehou gaan word (#silwerskermfees2016).\nGepubliseer deurRoekeloos 08/07/2016 12/07/2016 Gepubliseer inFlieks & TVSleutelwoorde: Geoffrey Butler, Henry Jack Cloete, Jannes Erasmus, Ludwig Binge, Marisa Drummond, Silwerskermfees, Susan Coetzer1 Kommentaar op 2016 Silwerskermfees: Die kortfilms\nSilwerskerm kortfilm-inskrywings nou oop\nBrand jy om ’n storie te vertel? Is daardie storie dalk ’n kortfilm? Is jy die toekomstige ikoon vir Suid-Afrikaanse fliekvlooie?\nGepubliseer deurRoekeloos 09/03/2016 08/03/2016 Gepubliseer inFlieks & TVSleutelwoorde: SilwerskermfeesLos kommentaar op Silwerskerm kortfilm-inskrywings nou oop\nInskrywings oop vir 2014 Silwerskermfees\nIs jy ‘n aspirante filmmaker of soek jy ‘n platform vir een van jou reeds bestaande kortfilms?\nGepubliseer deurRoekeloos 18/04/2014 17/04/2014 Gepubliseer inFlieks & TVSleutelwoorde: SilwerskermfeesLos kommentaar op Inskrywings oop vir 2014 Silwerskermfees